Hafþór Júlíus Björnsson annar sterkasti maður í heimi . Vísir / Valli Lögreglan var kölluð að heimili Hafþórs Júlíusar Björnssonar kraftlyftingamanns , sem jafnan er kallaður Fjallið , á fimmtudagskvöld vegna heimiliserja . Heimildir herma að hann hafi meðal annars meinað konu útgöngu úr húsi hans . Konan komst út við illan leik , en hún stökk út um opinn eldhúsglugga og leitaði aðstoðar hjá nágrönnum Hafþórs . Í kjölfarið var lögreglan kölluð til en Hafþór var ekki handtekinn vegna atviksins . Málið hefur enn ekki verið kært til lögreglu . Nágrannar Hafþórs urðu vitni að atburðarásinni . Þetta er í þriðja sinn á rúmu hálfu ári sem lögreglan er kölluð til vegna framgöngu Hafþórs við konuna . Í nokkur skipti hefur konan borið mar um líkamann eftir samskipti við Hafþór . Fyrsta atvikið , þar sem lögregla var kölluð til , átti sér stað 30. desember síðastliðinn en Hafþór og konan slitu samvistum fyrir nokkru . „ Ég hef engan áhuga á að tala um þetta . Þetta er einkamál sem er mjög viðkvæmt . Mér finnst leiðinlegt að ég komi út sem einhver vondur kall , “ sagði Hafþór Júlíus þegar Fréttablaðið leitaði viðbragða hans í dag . Hafþór segir málið snúast um hund sem hann og fyrrverandi kærastan deila um forræði yfir . „ Hann heitir Ástríkur . Á fimmtudag fékk ég að hafa hundinn . Hún vill ekki að ég sé með hundinn og vill fá að koma yfir en ég vildi fá að hafa hundinn um nóttina . Þetta er æðislegur hundur og mér þykir vænt um hann . Þú veist hvernig getur verið í sambandsslitum , það getur verið hiti í kolunum og við förum að þræta . Þá vill hún tala við mig , og ég eins og hálfviti læt blekkjast aftur , sest niður í stól og um leið tekur hún af stað og stekkur út . Við þetta bregður mér rosalega og ég fer á eftir henni . Þegar við erum að hlaupa næ ég í hana og tek í peysuna hennar . Við þetta verða læti og þá er nágranni sem hringir væntanlega á lögregluna og þá sleppi ég henni og lögregla kemur á svæðið , “ segir Hafþór um atvikið á fimmtudag . Hafþór Júlíus er annar sterkasti maður í heimi en hann endaði í öðru sæti í keppninni Sterkasti maður heims fyrir tæplega tveimur vikum . Hafþór var einu stigi frá sigri í keppninni . Hann fékk viðurnefnið Fjallið eftir leik sinn í þáttaröðinni Game of Thrones . Hann hefur verið talsvert til umfjöllunar í íslenskum og erlendum miðlum undanfarin ár .